P r e d k l a d a c i a   s p r á v a

	Na základe uznesenia vlády Slovenskej republiky č. 584 zo dňa 7.7.1999 sa predkladá „Komplexná informácia o stave a vymáhaní daňových a colných nedoplatkov k 31.12.2002 vrátane vyhodnotenia prijatých opatrení“. 

Celkové daňové a colné nedoplatky k 31.12.2002 dosiahli 81,3 mld. Sk, z toho daňové nedoplatky 75,0 mld. Sk a colné nedoplatky 6,3 mld. Sk. V porovnaní s rovnakým obdobím minulého roka daňové nedoplatky vzrástli o 6,4 mld. Sk. 

Daňová správa eviduje k 31.12.2002 vymožiteľné daňové nedoplatky v sume 34,1 mld. Sk, nevymožiteľné daňové nedoplatky v sume 12,5 mld. Sk a daňové pohľadávky prihlásené v konkurzom konaní a vyrovnacom konaní v sume 28,4 mld. Sk. 

Vymožiteľné daňové nedoplatky na daniach novej daňovej sústavy dosiahli k 31.12.2002 výšku 33,1 mld. Sk, čo predstavuje 97,1 % z celkových daňových nedoplatkov a nedoplatky na daniach tzv. starej daňovej sústavy boli k tomuto obdobiu vo výške 1,0 mld. Sk, čo predstavuje 2,9 % z celkových daňových nedoplatkov. Vymožiteľné daňové nedoplatky k 31.12.2002 v porovnaní s rovnakým obdobím minulého roka vzrástli o 3,9 mld. Sk. Najvyšší podiel na raste vymožiteľných daňových nedoplatkov bol u dani z pridanej hodnoty, u ktorej nedoplatky vzrástli o 2,2 mld. Sk.   

Suma nevymožiteľných daňových nedoplatkov k 31.12.2002  predstavovala 12,5 mld. Sk. Stav nevymožiteľných daňových nedoplatkov k 31.12.2002 vzrástol o 1,8 mld. Sk v porovnaní s rovnakým obdobím minulého roka. Najvyššie nevymožiteľné daňové nedoplatky boli evidované na dani z pridanej hodnoty v sume 5,3 mld. Sk.

	K 31.12.2002 boli evidovali daňové pohľadávky prihlásené do konkurzného konania a vyrovnacieho konania v sume 28,4 mld. Sk. Najväčší podiel na daňových pohľadávkach prihlásených do konkurzného konania a vyrovnacieho  konania  bol na dani z pridanej hodnoty v sume 13,6 mld. Sk, čo je 47,9 %.  

Celková výška colných nedoplatkov k 31.12.2002 je 6 299,4 mil. Sk, čo je v porovnaní s rovnakým obdobím minulého roka viac o 163,1 mil. Sk.

Za sledované obdobie colné úrady prihlásili pohľadávky voči dlžníkom v konkurznom konaní vo výške 59,2 mil. Sk, z ktorých bolo vymožených 2,682 mil. Sk. Pohľadávky colných úradov voči dlžníkom v likvidácii sú vo výške 83,8 mil. Sk a pohľadávky voči dlžníkom v ČR sú 122,8 mil. Sk.

Colné úrady za rok 2002 celkový stav colných nedoplatkov znížili o 0,2 mld. Sk.

Vzhľadom k tomu, že predkladaný materiál neukladá úlohy iným rezortom, nebol predložený na medzirezortné pripomienkové konanie.